ประกาศคณะกรรมการควบคุมอาคารประกาศคณะกรรมการควบคุมอาคารเรื่องกำหนดแบบที่ใช้ในการดำเนินการตามมาตรา ๓๙ ทวิ และมาตรา ๓๙ ตรีและหลักเกณฑ์วิธีการ และเงื่อนไขในการให้ข้อมูลและการแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงเกี่ยวกับการก่อสร้างดัดแปลง หรือการดำเนินโครงการหรือกิจการที่เป็นอาคารประเภทควบคุมการใช้ตามมาตรา๓๒พ.ศ. ๒๕๕๘ โดยที่เป็นการสมควรกำหนดแบบเพื่อใช้ในการดำเนินการตามมาตรา ๓๙ ทวิและมาตรา ๓๙ ตรี แห่งพระราชบัญญัติควบคุมอาคาร พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๕) พ.ศ. ๒๕๕๘และกำหนดหลักเกณฑ์ วิธีการและเงื่อนไขในการให้ข้อมูลและการแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงตามมาตรา ๓๙ ทวิ (๑๐) เกี่ยวกับการก่อสร้าง ดัดแปลงหรือการดำเนินโครงการหรือกิจการที่เข้าข่ายเป็นอาคารที่ไม่ต้องจัดทำรายงานการวิเคราะห์ผลกระทบสิ่งแวดล้อมหรือรายงานการวิเคราะห์ผลกระทบสิ่งแวดล้อมเบื้องต้นตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแต่อาคารดังกล่าวเป็นอาคารประเภทควบคุมการใช้ตามมาตรา ๓๒ ในกรณีการแจ้งการก่อสร้างหรือดัดแปลงอาคาร โดยไม่ยื่นคำขอรับใบอนุญาตจากเจ้าพนักงานท้องถิ่นตามมาตรา ๓๙ ทวิเพื่อให้เจ้าพนักงานท้องถิ่น และผู้ที่มีหน้าที่ต้องปฏิบัติตามกฎหมายใช้ปฏิบัติให้เป็นไปในแนวทางเดียวกันอาศัยอำนาจตามความในมาตรา ๓๙ ทวิ และมาตรา ๓๙ ตรี แห่งพระราชบัญญัติควบคุมอาคารพ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๕) พ.ศ. ๒๕๕๘คณะกรรมการควบคุมอาคาร จึงออกประกาศไว้ ดังต่อไปนี้ข้อ ๑ ให้กำหนดแบบหนังสือแจ้งแบบหนังสือรับรอง ตามมาตรา ๓๙ ทวิ แบบใบรับแจ้ง และแบบหนังสือแจ้งข้อทักท้วงตามมาตรา ๓๙ ตรี ตามแบบท้ายประกาศ ดังนี้(๑) แบบหนังสือแจ้งการก่อสร้าง ดัดแปลง หรือรื้อถอนอาคารโดยไม่ยื่นคำขอรับใบอนุญาตจากเจ้าพนักงานท้องถิ่น ตามมาตรา ๓๙ ทวิ ให้ใช้แบบ ยผ. ๑(๒) แบบหนังสือรับรองว่าเป็นผู้ออกแบบอาคาร ผู้ออกแบบและคำนวณอาคารหรือผู้ควบคุมงาน ตามมาตรา ๓๙ ทวิ (๖) และ (๗) ให้ใช้แบบ ยผ. ๒(๓)แบบหนังสือรับรองการให้ข้อมูลและการแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงตามมาตรา ๓๙ ทวิ (๑๐)(กรณีเป็นอาคารที่ไม่ต้องจัดทำรายงานการวิเคราะห์ผลกระทบสิ่งแวดล้อมหรือรายงานการวิเคราะห์ผลกระทบสิ่งแวดล้อมเบื้องต้นตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแต่เป็นอาคารประเภทควบคุมการใช้ตามมาตรา ๓๒) ให้ใช้แบบ ยผ. ๓(๔) แบบใบรับแจ้งการก่อสร้าง ดัดแปลง หรือรื้อถอนอาคาร ตามมาตรา ๓๙ตรี ให้ใช้แบบ ยผ. ๔(๕) หนังสือแจ้งข้อทักท้วงการก่อสร้าง ดัดแปลง หรือรื้อถอนอาคารตามมาตรา ๓๙ ตรี (กรณีแจ้งการก่อสร้าง ดัดแปลง หรือรื้อถอนอาคารโดยไม่ยื่นคำขอรับใบอนุญาตจากเจ้าพนักงานท้องถิ่นตามมาตรา ๓๙ ทวิ) ให้ใช้แบบ ยผ. ๕ข้อ ๒ ให้กำหนดหลักเกณฑ์ วิธีการและเงื่อนไขในการให้ข้อมูลและการแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงตามมาตรา๓๙ ทวิ (๑๐) เกี่ยวกับการก่อสร้าง ดัดแปลงหรือการดำเนินโครงการหรือกิจการที่เข้าข่ายเป็นอาคารที่ไม่ต้องจัดทำรายงานการวิเคราะห์ผลกระทบสิ่งแวดล้อมหรือรายงานการวิเคราะห์ผลกระทบสิ่งแวดล้อมเบื้องต้นตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแต่อาคารดังกล่าวเป็นอาคารประเภทควบคุมการใช้ตามมาตรา ๓๒ ดังนี้(๑) ผู้ที่ประสงค์จะดำเนินการก่อสร้าง ดัดแปลงอาคารหรือดำเนินโครงการหรือกิจการที่เข้าข่ายเป็นอาคารที่ไม่ต้องจัดทำรายงานการวิเคราะห์ผลกระทบสิ่งแวดล้อมหรือรายงานการวิเคราะห์ผลกระทบสิ่งแวดล้อมเบื้องต้นตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแต่อาคารดังกล่าวเป็นอาคารประเภทควบคุมการใช้ตามมาตรา ๓๒หากจะดำเนินการโดยการแจ้งการก่อสร้าง หรือดัดแปลงอาคาร โดยไม่ยื่นคำขอรับใบอนุญาตจากเจ้าพนักงานท้องถิ่นตามมาตรา๓๙ ทวิ ก่อนดำเนินการแจ้งการก่อสร้าง หรือดัดแปลงอาคารจะต้องปิดประกาศเผยแพร่ข้อมูลที่เกี่ยวข้องกับโครงการหรือกิจการดังกล่าว และแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงโดยเปิดเผยณ บริเวณที่จะก่อสร้าง หรือดัดแปลงอาคารในตำแหน่งที่สังเกตได้ชัดเจนโดยง่ายตลอดเวลา ทั้งนี้จะต้องดำเนินการล่วงหน้าก่อนดำเนินการแจ้งการก่อสร้าง หรือดัดแปลงอาคารไม่น้อยกว่า๑๕ วัน(๒) ในการปิดประกาศตาม (๑) ให้ติดป้ายขนาดกว้างไม่น้อยกว่า ๑.๒๐ เมตรยาวไม่น้อยกว่า ๒.๔๐ เมตร โดยอย่างน้อยให้แสดงข้อมูล ดังต่อไปนี้(ก) ชื่อโครงการหรือกิจการ เจ้าของ และสถานที่อยู่ที่ติดต่อได้(ข) รายละเอียดเกี่ยวกับลักษณะของโครงการหรือกิจการ เช่น ชนิด ประเภทขนาด พื้นที่ใช้สอย จำนวน และที่ตั้งของอาคารที่จะก่อสร้าง หรือดัดแปลงระยะเวลาดำเนินการ(ค) แจ้งสิทธิในการแสดงความคิดเห็นต่อเจ้าพนักงานท้องถิ่น(ง) วัน/เดือน/ปี ที่ปิดประกาศ(๓)ในกรณีที่มีผู้แสดงความคิดเห็นต่อเจ้าพนักงานท้องถิ่นเกี่ยวกับโครงการหรือกิจการดังกล่าวให้เจ้าพนักงานท้องถิ่นนำความคิดเห็นนั้นไปพิจารณาประกอบการดำเนินการตามกฎหมายที่เกี่ยวข้องต่อไปด้วยข้อ ๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปประกาศณ วันที่ ๑๔ กันยายน พ.ศ. ๒๕๕๘มณฑล สุดประเสริฐอธิบดีกรมโยธาธิการและผังเมืองประธานคณะกรรมการควบคุมอาคาร[เอกสารแนบท้าย]๑. หนังสือแจ้งการก่อสร้าง ดัดแปลง หรือ รื้อถอนอาคาร โดยไม่ยื่นคำขอรับใบอนุญาตจากเจ้าพนักงานท้องถิ่นตามมาตรา ๓๙ ทวิ (แบบ ยผ. ๑)๒. หนังสือรับรองว่าเป็นผู้ออกแบบอาคารผู้ออกแบบและคำนวณอาคารหรือผู้ควบคุมงาน ตามมาตรา ๓๙ ทวิ (๖) และ (๗) (แบบ ยผ. ๒)๓. หนังสือรับรองการให้ข้อมูลและการแจ้งสิทธิในการแสดงความคิดเห็นต่อเจ้าพนักงานท้องถิ่นแก่บุคคลที่อยู่บริเวณข้างเคียงตามมาตรา ๓๙ ทวิ (๑๐) (แบบ ยผ. ๓)๔. ใบรับแจ้งการก่อสร้าง ดัดแปลงหรือรื้อถอนอาคาร ตามมาตรา ๓๙ ตรี (แบบ ยผ. ๔)๕. หนังสือแจ้งข้อทักท้วงการก่อสร้างดัดแปลง หรือรื้อถอนอาคาร ตามมาตรา ๓๙ ตรี (แบบ ยผ. ๕)(ดูข้อมูลจากภาพกฎหมาย)ปริยานุช/ผู้จัดทำ๑๕ ตุลาคม ๒๕๕๘ปุณิกา/ผู้ตรวจ๖ พฤศจิกายน๒๕๕๘[๑] ราชกิจจานุเบกษาเล่ม ๑๓๒/ตอนพิเศษ ๒๕๑ ง/หน้า ๔๐/๑๓ ตุลาคม ๒๕๕๘